AARHUS: Tre studerende på Aarhus Universitet er i øjeblikket ramt af en sag om snyd og anmeldelse til politiet for dokumentfalsk.

Sagen er hemmeligstemplet i en grad, så presse- og kommunikationschef Anders Correll, Aarhus Universitet, hverken vil af- eller bekræfte, at der overhovedet er en sag.

- Jeg har ingen kommentarer, siger han.

Østjyllands Politi fik anmeldelserne i sagen 13. juli.

- Jeg kan bekræfte, at Østjyllands Politi har modtaget tre anmeldelser om dokumentfalsk vedrørende studerende på Aarhus Universitet, siger kommunikationsrådgiver Jeanette Løv Rasmussen, Østjyllands Politi.

Politiet efterforsker nu sagerne, og først senere afgøres det, om der er baggrund for at rejse sigtelse og eventuelt tiltale mod de involverede.

Ifølge avisens oplysninger drejer sagen sig om tre studerende, som fulgte et obligatorisk fag på universitetet. Men da de af en eller anden grund ikke kunne møde til undervisningen, sørgede de selv for at underskrive de nødvendige papirer.